Nanna Westerby (SF), 2011-03-31:
4 mia. kr. var den samlede besparelse på uddannelse i genopretningspakken.
Det er vi jo nogle der er rigtig ærgerlige over, for det, som Danmark skal leve af i fremtiden, er en højtuddannet og veluddannet befolkning.
Jeg kan forstå, at skatteministeren – jeg tror, det var i går – udtalte til Altinget, at Danmark skal ud at konkurrere på lav skat, og derfor kan det være, man skal give skattelettelser i fremtiden for at kunne deltage i den internationale konkurrence om et lavt skattetryk.
Det er jeg helt, helt uenig i.
Vi skal ikke konkurrere på prisen her i Danmark.
Der vil altid være lande, der kan underbyde os på skatten.
Vi skal konkurrere på kvalitet, og derfor skal vi have dygtig arbejdskraft i Danmark.
Derfor er det selvfølgelig også bekymrende, når vi kan se, at fra 2002 og frem til 2014, hvis man fortsætter regeringens politik, vil der være sparet 6 pct. på undervisningstaxametrene på professionshøjskolerne.
Man kan ikke spare så meget, uden at det går ud over kvaliteten af undervisningen.
Det har vi også set mange eksempler på.
For nylig har vi set en undersøgelse fra BUPL og de pædagogstuderendes organisation, PLS, som viser, at de pædagogstuderende i gennemsnit får undervisning i 11 lektioner af 45 minutter ugentligt.
Det er det, som professor ved Danmarks Pædagogiske Universitetskole Stig Brostrøm kalder for en rutsjetur.
For før i tiden var pædagoguddannelsen et fuldtidsstudium med undervisningstimer hver dag.
Spørger man de lærerstuderende, kan de også nævne eksempler på forringelser.
På Zahles Seminarium er der for nylig skåret ned i vejledningen.
Ifølge forlydender er det halvdelen af vejledningen, der er skåret væk for nogle.
I Holbæk skal de studerende læse sammen på hold med 75 studerende til én underviser, og de lærerstuderendes organisation, Lærerstuderendes Landskreds, anslår, at en tredjedel af de studerende har under 10 timers undervisning om ugen.
Det giver i hvert fald ikke verdens bedste folkeskolelærere, at man har hold på 75 studerende, eller at man har under 10 timers undervisning om ugen.
For lige præcis på professionsuddannelserne, lige præcis i de her fag, er det rigtig vigtigt, at man kan lave noget praktisk undervisning, der kræver, at de studerende er til stede på skolen, og som ikke er forelæsninger, som man kan lave dem på universiteterne.
Samtidig giver de her eksempler, som jeg lige har nævnt, jo risiko for større frafald.
I dag er det sådan, at 28 pct. af de studerende springer fra, efter at de er startet på en professionsuddannelse.
Til sammenligning drejede det sig for 10 år siden om 20 pct.
Så der har altså været en stigning i frafaldet, og vi kan jo frygte, at den bliver større med de yderligere kvalitetsforringelser, som vi har set.
Derfor synes jeg da også, at det er bekymrende og ærgerligt, at ministeren erklærer sig tilfreds med det, som foregår på professionshøjskolerne, med de kvalitetsforringelser, vi ser lige nu.
Ministeren siger, at situationen sådan set er fin nok, og at det eneste, man kan gøre, er, at man lokalt kan tilrettelægge arbejdstiden anderledes, end man gør i dag.
Det er jo i den grad at fralægge sig ansvaret hos en regering, som har siddet med ansvaret for uddannelsespolitikken i 10 år, hos en regering, som lover verdens bedste folkeskole – en folkeskole i verdensklasse tror jeg sloganet var.
Men man fraskriver sig ansvaret for de nedskæringer og de forringelser, der foregår lige nu på læreruddannelsen.
De skal modtages af uddannelser med høj kvalitet, og frafaldet skal bremses.
Det er bekymrende, at nedskæringerne på professionshøjskolerne bl.a. fører til ugentlige timetal på 9-10 timer på lærer- og pædagoguddannelserne.
Derfor opfordrer Folketinget regeringen til at - annullere de kortsigtede og væksthæmmende nedskæringer på uddannelsesområdet i regeringens såkaldte genopretningspakke, - sikre, at globaliseringsmidlerne fortsætter efter 2012, - gennemføre en taxameterreform, der dels tager sociale og geografiske hensyn, dels giver en mere stabil økonomi trods udsving i søgetal, f.eks. ved afskaffelse af færdiggørelsestaxameteret, og - bruge ovenstående initiativer som løftestang for en dialog med professionshøjskolerne om, hvordan vi sikrer en høj kvalitet i undervisningen af de studerende.«